google/wiki40b huggingface dataset:
Singularitet

Singularitet i relativitetsteorien er et punkt i romtid der en egenskap er uendelig. I et sort hull er volumet til en endelig masse presset sammen til tilnærmet lik null, og massetettheten blir da uendelig. Man får da følgelig uendelig stor gravitasjon. I ligningene for det sorte hullet opptrer singulariteten som et 'dele på null'-problem.
Ifølge Stephen Hawking bruker «vi vanlige folk» ordet gravitasjon som et annet ord for det rommet som et objekt følger. Jfr. teorien om mørk materie vil mørk materie bøye seg hvis det kommer et legeme i nærheten. Ethvert legeme som kommer inn i denne bøyde materien vil opptre som om den er i en bane. Dette gjelder både lys og legemer med masse.
Når et sort hull blir dannet vil massen presse denne mørke materien med såpass stor kraft at det dannes en «bane» rundt det. I motsetning til lys som blir bøyd av fra sin vei fra Sola til Jorden, vil lys i nærheten av et sort hull bøye såpass mye av at det forsvinner inn i det sorte hullet.
Kilde: https://web.archive.org/web/20081222021127/http://www1.nrk.no/nett-tv/klipp/407765
Tetrasarus

Utseende

Middelsstore, gråspraglete trebukker, forholdsvis tettbygde med kraftige bein, de fleste av artene kontrastrikt tegnede. Antennene er omtrent så lange som kroppen, og har to dusker av svarte hår i spissene av ledd tre og fire. Pronotum er nærmest tønneformet med en pigg litt bakenfor midten av siden. Dekkvingene har en lengderibbe langs sømmen, synlig i alle fall i den fremre delen.

Levevis

Larvene lever i død ved.

Utbredelse

Slekten er utbredt i Mellom-Amerika.
Storfyrstedømmet Moskva

Historie

Da mongolene invaderte Kiev-riket var Moskva en uviktig handelspost i fyrstedømmet Vladimir-Suzdal. Selv om mongolene brente ned Moskva i 1238 og plyndret byen i 1293 var stedet til en viss grad vernet av de store skogene og den avsidesliggende plasseringen. Enda viktigere for Moskvas vekst var at byen ble styrt av en rekke ambisiøse, besluttsome og, ikke minst, heldige fyrster. Den første herskeren av fyrstedømmet Moskva, Daniel av Moskva (d. 1303), sikret at fyrstestaten ble et arverike innenfor Rurik-dynastiet. Sønnen hans, Ivan I, (regjerte 1325-1340), kjent som Ivan Kalita (Ivan Pengesekk), fikk tittelen storfyrste av Vladimir, av de mongolske herskerne. Han samarbeidet tett med mongolene og samlet inn skatter fra de andre russiske fyrstedømmene på mongolenes vegne. Dette gjorde at Ivan fikk kontrollen over hovedrivalen til Moskva, den nordlige byen Tver. I 1327 flyttet Den russisk-ortodokse kirke hovedkvarteret sitt fra Vladimir til Moskva, noe som ytterligere styrket Moskvas posisjon.
På 1400-tallet startet fyrstene av Moskva å samle de russiske landområdene inn under sitt eget overherredømme. Den mest suksessrike av disse var Ivan den store (regjerte 1462-1505), som seiret over Republikken Novgorod i 1478 og Tver i 1485. Moskva fikk full kontroll over store deler av de etnisk russiske områdene i 1480 da Moskva frigjorde seg fra overherredømmet til Den gylne horde etter Den store konfrontasjonen ved elven Ugra. På begynnelsen av 1500-tallet var i praksis alle de russiske landområdene samlet. Gjennom arv fikk Ivan deler av Fyrstedømmet Rjazan, og fyrstedømmene Rostov og Jaroslavl. Den nordvestlige byen Pskov forble selvstendig i denne perioden, men Ivans sønn, Vasilij III (regjerte 1505-1533), erobret senere denne byen.
Maiko Nasu

Landslaget

Maiko Nasu spilte 3 landskamper for Japans kvinnelandslag.
Oppegård Idrettslag

Fotball

A-laget i fotball for herrer spiller i 2013 i 4. divisjon, etter å ha vunnet sin avdeling i 5. divisjon i 2012.

2009

Klubben er med i opprykkskampen helt til siste kamp, men ender til slutt på 3.-plass, fem poeng fra opprykk.

2011

Tilbake i 5. divisjon ryker opprykket i siste serierunde, med tap mot avdelingsvinner Hasle-Løren 2.
Kilde: Speaker.no
Sandane stadion

Sandane stadion er et kombinert idrettsanlegg for fotball og friidrett i kommunesenteret Sandane i Gloppen kommune. Anlegget er hjemmearena for fotballaget til Sandane Turn og Idrettslag, samt treningsanlegg for friidrettsutøvere fra flere av idrettslagene rundt Gloppefjorden.
Stadion ligger like ved Firda videregående skole og Gloppen ungdomsskole og nyttes som undervisningsarena. Friidrettsbanen har rødstubbdekke, mens fotballbanen har naturgress. På banens vestside ligger klubbhuset til Sandane Turn og Idrettslag med speakerrom og utstyrslager til stadion. 
Langs banens østvendte langside mot den videregående skolen danner bakken en naturlig tribune. På den andre siden renner Holvikelva med regulerte elvebredder.
Misawa Air Base

Misawa Air Base (IATA: MSJ, ICAO: RJSM) (japansk: 三沢飛行場 = Misawa Hikōjō) er en av det amerikanske flyvåpenets flystasjoner, og ligger nær byen Misawa i prefekturet Aomori helt nord på Honshu i Japan. Den er hjem for 35th Fighter Wing som flyr fly av typen F-16CJ og F-16DJ Fighting Falcon.
I følge informasjoner fra Verfassungsschutz i den tyske delstaten Baden-Württemberg er/var Misawa Air Base det av etterretningsprogrammet ECHELON.
Dicronorrhina micans

Utseende

En stor (40-60 millimeter), ensfarget metallgrønn gullbasse. Hannen har et "T"-formet, flatt horn i pannen, på hver side av dette en skrått utoverrettet pigg.

Levevis

Larvene lever å råtnende plantemateriale i jorden. Utviklingen tar 8-9 måneder, og de voksne billene kan leve 3-4 måneder, slik at det blir en generasjon per år.

Utbredelse

Arten er utbredt i den Demokratiske Republikken Kongo, Kamerun og Uganda.
Bastei

Bastei (norsk: bastion) er en klippeformasjon ved Elben mellom Rathen og Wehlen i den tyske delstaten Sachsen. Stedet hører til de mest besøkte i Sächsische Schweiz. Fra toppen som ligger 305 moh er det vid utsikt over Elbedalen og Elbsandsteingebirge. Klippeveggen faller bratt 194 meter ned til Elben.

Historie

Navnet er en henvisning til den tidligere forsvarsringen av klipper rundt middelalderborgen Felsenburg Neurathen og blir i 1592 nevnt første gang som Pastey. Selve utkikkspunktet på Bastei nevnes første gang i 1798 av Christian August Gottlob Eberhard. 
Tidligere kunne Bastein bare nås fra Wehlen og Lohmen. Tallrike kunstnere tok seg opp over malerveien - en turvei i Elbsandsteingebirge. Caspar David Friedrich brukte motiver fra Bastei i sitt bilde Felsenpartie im Elbsandsteingebirge.
Atkomsten fra Rathen var opprinnelig vanskeligere, men fra 1814 ble det laget en sti med 487 trappetrinn fra Wehlgrund (Niederrathen) over Vogeltelle og opp til klippen.  
Bevertningen på Bastei har foregått siden 1812, fra starten i to tidligere fjøs. I 1814 ble det bygget kjøkken og utsiktsplattformen fikk et gelender. Fra 1826 ble det mulig å overnatte på stedet. En trebro på 76,5 meter ble bygget over den 40 meter dype kløften Mardertelle mellom klippene Steinschleuder og Neurathener Felsentor. I 1851 ble trebroen erstattet med en bro i sandstein.
Mot slutten av det 19. århundret ble stedet utviklet til hovedutfluktssted i Sächsischen Schweitz. Bastei fikk innlagt vann i 1895 og telefon i 1897. Planer fra 1900 om å legge en jernbane fra Elben ble senere skrinlagt og siden er bilveien utvidet. Mellom 1975 og 1979 ble gjestehuset utvidet og det også bygget et nytt hotell.

Turisme

Ved siden av det egentlige utkikkspunktet finnes Jahrhundertturm, et klippeutspring ved Basteibroen, med et minnesmerke over året 1797, da Bastei første gang ble nevnt i reiselitteraturen. Her finnes også minnsmerker over presten Wilhelm Lebrecht Götzinger og turistføreren Carl Heinrich Nicolai, samt hoffotografen Hermann Krone som var den første til å ta bilde av Basteibroen. Det beste utsiktspunkt mot Basteibroen er fra Ferdinanstein, som nås via en sidevei fra broen. En stor del av klippen Wartturm falt i 2000 60 - 75 meter ned fjellsiden mot Elben.
Fra Bastei når man over Basteibroen (Basteibrücke) til Felsenburg Neurathen som er den største fjellborgen i Sächsische Schweiz. Rester av borgen i form av bjelkelag fra rom utgravd i fjellet, en sisterne og steinkuler for steinslynger og katapulter kan ses. Oppstigningen fra Rathen passerer et friluftsmuseum som blant annet viser slavisk bosetting i området, og fra en sidevei nås friluftsscenen Felsenbühne Rathen. 
Vandrerveien Eisenach-Budapest går over Bastei.
Skjervøy Kunstgress

Diverse høydepunkter på Skjervøy kunstgress

28/9-96 Skjervøy – Sortland IL 7-0

24/5-97 Skjervøy – Alta IF 3-0

27/9-97 Skjervøy – Tromsdalen UIL 3-0

5/5-99 Skjervøy – Tromsdalen 3-2

19/8-00 Skjervøy – Lyngen/Karnes IL 6-2

27/5-01 Skjervøy – Hammerfest FK 5-1

13/6-01 Skjervøy – Bodø/Glimt 1-1 1-3 e.e.o. (tilskuer-rekorden på 814)

3/8-01 Skjervøy – Vesterålen 4-1

21/9-02 Skjervøy – Alta 5-0

31/7-04 Skjervøy – Nordkjosbotn 14-1

20/8-05 Skjervøy – Ishavsbyen FK 5-1

30/6-06 Skjervøy – Nordreisa IL 8-1

16/9-06 Skjervøy – Lyngen/Karnes IL 7-0

28/4/07 Skjervøy – Salangen IF 6-1

12/5-08 Skjervøy – Tromsø IL 0-2
Sæby

Sæby er en havneby i det tidligere Sæby kommune, nå en del av Frederikshavn kommune etter kommunalreformen i 2007. Sæby ligger øst i Vendsyssel i Region Nordjylland, Danmark. Byen har 8.392 innbyggere (2006), og ligger ved Kattegat 12 km sør for Frederikshavn. Nær Sæby ligger herregården Sæbygaard og ca. 15 kilometer mot sørvest finner man slottet Voergaard med sitt karakteristiske åttekantede tårn.
Sæby oppstod som fiskerby på 1200-tallet, og ble i middelalderen ofte kalt Mariested etter byens kloster. Biskopen av Børglum brukte den gode havnen i Sæby Å til utskipning av sine jordbruksprodukter.
I 1462 fikk byen et karmelitterkloster som fikk pavelig bekreftelse i 1475. Dette var et tigger-munkekloster innstiftet for Sta Maria av Karmelfjellet, og deres kirke var også sognekirke for stedet. Klostret ble nedlagt med reformasjonen i 1536.
Borgere av Sæby nevnes i 1466. Byen fikk byrettigheter av biskopen først i 1524, trolig på bakgrunn av eldre privilegier.
Dialytodius

Utseende

Middelsstore (5 - 8  millimeter), avlange, litt flate, matte, brunlige gjødselbiller. Hodet er skovlformet, tydelig innbuktet foran, med butte tenner på hver side av innbuktningen. Pronotum er avrundet firkantet, tett og grovt punktert. Dekkvingene er jevnbrede og har kraftige punktrader, noen ganger også korte hår.

Levevis

Artene er trolig knyttet til gnagere og lever av gnagermøkk. De har blitt funnet sammen med gnagere i kinnposerottefamilien, præriehunder og murmeldyr.

Utbredelse

Slekten er utbredt i det nordvestlige Nord-Amerika.
Skála kommuna

Skála kommuna var en kommune på Færøyene. Den omfattet Skáli og Skálabotnur ved Skálafjørður på Eysturoy, og dekket til sammen et areal på 24 km². Kommunen ble utskilt fra Sjóvar kommuna i 1952, og innlemmet i Runavíkar kommuna i 2005. Skála kommuna hadde ved innlemmelsen 714 innbyggere.
Sinope (mytologi)

Sinope er i gresk mytologi, datter av Asopus og eponym for Sinop. Asopus var en elvegud i landskapet Boeotia, og gift med Merope. De fikk to sønner og tolv døtre, hvorav en var Sinope, som ble båret vekk av Apollo, mens to av hennes søstre (Corcym og Salamis) ble elsket av Poseidon mens Aegina ble forført av Zevs.
Sinope var også navn på en oldtidsby ved Svartehavet, i Galatia-regionen, dagens Sinop (Tyrkia). Se også Sinop (provins).
Sinope (måne), en av Jupiters måner er oppkalt etter den mytologiske skikkelsen.
Força Aérea Portuguesa

Historikk

Portugisisk militærflyving har røtter tilbake til 1911 da hærens telegraftjeneste opprettet et ballongkompani og mottok en håndfull fly. Under første verdenskrig deltok portugisiske piloter på vestfronten i britiske og franske skvadroner. Portugisiske kolonistyrker i Mosambik disponerte en flyskvadron i sine operasjoner mot tyske styrker i Tysk Øst-Afrika.
I 1914 ble hærens flytjeneste (Serviço Aeronáutico Militar) og den militære flyskolen (Escola Militar de Aeronáutica) etablert. Disse ble senere senere samlet og reorganisert i 1918, samme år ble de første operative skvadronene etablert. Marinens flyvåpen ble grunnlagt i 1917.
I 1924 ble hærens flyvåpen en egen våpenart på lik linje med infanteriet og artilleriet. I 1937 ble organisasjonen reorganisert og fikk egen overkommando og i praksis gjort uavhengig fra resten av hæren.
Flyvåpnene deltok under revolusjonen i 1926, den spanske borgerkrigen og i nøytralitetsvern under andre verdenskrig. Portugal ble medlem av NATO i 1949. 
Da flyvåpnene ble slått sammen i 1952 besto flyparken av en blanding av britiske, amerikanske og tyske flytyper.
Sørefjorden (Hyllestad)

Sørefjorden er en fjordarm av Åfjorden i Hyllestad kommune i Sogn og Fjordane. Den ligger på nordøstsida av Katlenova i nærheten av tettstedet Hyllestad, og den er 2,5 kilometer lang. Fjorden har innløp mellom Katleneset i sørvest og grenda Leirpollen. På andre sida av Katleneset starter Hyllestadfjorden, som går parallelt med Sørefjorden.
Av gårdsbruk langs fjorden finner en Rønset, Berge og Sæsol. Riksvei 607 går langs botn og nordsida av fjorden.
Zhanghewan vannkraftverk

Zhanghewan vannkraftverk er et vannkraftverk (pumpekraftverk) i elva Gantao i provinsen Hebei i det nordlige Kina. Kraftverket stod ferdig i 2008 med 1 000 MW. Eierselskap er SGCC.
Marco da Gagliano

Bakgruinn

Gagliano var født og levde mesteparten i sitt liv i Firenze. Han studerte musikk i Compagnia dell'Arcangelo Raffaello og hos Luca Bati.

Karriere

Fra begynnelsen av 1602 arbeidet han i seks år som sanglærer ved San Lorenzo-basilikaen i Firenze. 
I 1607 var han i Mantova for å skrive musikk for gonzagaene, deriblant den storslåtte operaen Dafne (1608). 
I 1609 returnerte han til Firenze for å bli maestro di cappella ved Compagnia dell'Arcangelo Raffaello. Senere samme år gjorde Cosimo II de Medici ham til hoffkapellmester, en stilling han hadde resten av livet. 
Marco da Gagliano var en svært produktiv komponist av både verdslig og kirkelig musikk. Av fjorten publiserte operaer er bare to bevart: La Flora (1628) med libretto av Andrea Salvadori og Dafne (1608) basert på en tekst av Ottavio Rinuccini. Gaglianos tekst til Dafne er så omskrevet at det er vanskelig å finne spor av Rinuccinis poesi.  Jacopo Peri, som selv sto bak det første forsøket på å skape musikk til Rinuccinis tekst, berømmet Gaglianos versjon som den beste; et av Peris suksesskriterier var at Gaglianos tonesetting var mer talenært og dermed lå tettere opp til Florentiner Cameratas idealer. 
Gagliano skrev ellers verdslige monodier og en mengde madrigaler. Den tidligbarokke monodien var et forsøk på å gjenskape det som (sannsynligvis feilaktig) ble antatt å være et glemt trekk ved framføringen av antikkens greske dramaer, at de ble deklamert som snakkesang til sparsomt akkompagnement. Som kontrast er Gaglianos madrigaler a cappella-musikk i senrenessanse-stil. Denne blandingen av fremad- og tilbakeskuende trekk er gjennomgående i Gaglianos musikk: en del av kirkemusikken hans er a cappella i 1500-tallets prima prattica-stil, mens andre stykker viser påvirkning fra den venetianske skole.
Gagliano var svært populær i sin egen tid – ikke uventet siden mediciene utpekte ham til leder for musikkaktivitetene ved hoffet – men populariteten forsvant hurtig etter hans død, og han har senere befunnet seg i slagskyggen av sine samtidige, ikke minst Claudio Monteverdi.
Frode Grodås

Bakgrunn

Grodås er født og oppvokst på Grodås i den vesle bygda Hornindal. Han ble tidlig hentet til Sogndal som fotballkeeper, og har siden ikke flyttet tilbake til Nordfjord. Han er gift med svenske Maria Eriksson Grodås, tidligere fotballspiller med toppseriespill i Sverige, nå skoleleder i Oslo. De er siden 2008 bosatt i Lørenskog. Deres sønn, Victor Grodås (født 1991), vant Norgesmesterskapet i fotball for menn 2012 med Hødd, og spiller fotball for Sogndal siden sesongen 2015.

Spillerkarriere

Grodås hadde en over 20 år lang spillerkarriere som keeper på topplan, og var blant annet norsk landslagskaptein under VM i 1998. Han debuterte i den norske toppdivisjonen som 17-åring i 1982 for Sogndal, og spilte sin siste landskamp for Norge over 20 år senere, mot Danmark i 2002. Han oppnådde 50 landskamper for Norge, med ilddåp mot Polen i 1993 da Erik Thorstvedt ble utvist i det 57. minutt for å ha felt Roman Kosecki som bakerste mann. Grodås holdt målet rent, og Norge vant 1–0 på hjemmebane. Tre av høydepunktene i den lange karrieren var i seieren over Brasil i VM 1998, finaleseieren i den engelske FA-cupen i 1997 med Chelsea, og seriemesterskapet med Lillestrøm i 1989.
Han  tilbrakte seks år utenlands, i England, Tyskland og Spania. Sin første utenlandskamp fikk han i september 1996 etter at Ruud Gullit hadde brakt ham på lån til Chelsea for 600 000 kroner, men laget tapte 1–3 i Ligacupen for Blackpool FC. Sin debut i ligaen fikk han mange uker senere, da han stod hele kampen og hans to fantomredninger mot slutten reddet uavgjort 1–1 mot Blackburn. Gullit skrøt av ham og ga ham kontrakt til sommeren 1999. Grodås spilte hele finalen i FA-cupen den 17. mai 1997, og ble andre nordmann etter Erik Thorstvedt som gjorde så etter å ha vunnet 2–0 over Middlesbrough. I januar 1998 gikk han som Erik Thorstvedt over til Tottenham der han i kampen mot andrekeeper Espen Baardsen og førstekeeper Ian Walker, ikke fikk en eneste kamp. Han gikk derfor til UEFA-cupmestrene Schalke 04 i juli 1998 på treårs-kontrakt og debuterte umiddelbart. Et fingerbrudd i september 1998 brakte ham til å bli klubbens tredjevalg, så han gikk til et to-måneders utlån for Racing Santander i april 1999. Han spilte hele kampen da Schalke tapte den tyske ligacupfinalen i juli 2001 mot Hertha Berlin med 1–4. Det var Lars Tjærnås som i januar 2002 brakte ham til Hønefoss, der Grodås  avsluttet karrieren.  Han ble etter seks kamper vurdert som keeper på landslaget av daværende keepertrener Erik Thorstvedt.

Trenerkarriere

Grodås begynte sin trenerkarriere i den norske klubben Ham-Kam foran 2006-sesongen i ett tett samarbeid sammen med sportssjef Lars Tjærnås. 2006-sesongen resulterte i direkte nedrykk, noe som førte til at klubben og Grodås selv kom til enighet om å avslutte samarbeidet etter en kort evalueringsprosess den 8. november 2006. Etter å ha fungert som keepertrener for Lillestrøm Sportsklubb i perioden 2007 til 2010, er han fra sistnevnte år keepertrener for det norske herrelandslaget i fotball.
VM i curling for menn 2008

Verdensmesterskapet i curling 2008 for menn var det 50. VM i curling for menn gjennom tidene. Mesterskapet ble arrangert av World Curling Federation og avviklet i Ralph Engelstad Arena i Grand Forks, Nord-Dakota, USA i perioden 5. – 13. april 2008.
Ut over VM gjaldt mesterskapet også som det annet av tre kvalifikasjonsstevner til de olympiske vinterleker 2010 i Vancouver.
De tolv deltagerlagene spilte først alle-mot-alle (round robin-kamper), hvilket gir hvert lag elleve kamper. De fire beste lagene gikk deretter videre til sluttspillet om medaljer, som ble avgjort som et Page playoff.
Ben Spencer

Ungdomstiden

Med oppvekst i New Mexico dro han til Utah og Real Salt Lake for å trene og spille på deres Grande Sports Academy før sesongen 2010/11. Han dro videre til Chivas USA og deres akademi sesongen etter. I desember 2012 ble han hentet av Molde FK.

Profesjonell fotball

Etter å ha vært i Moldes stall som ungdomsspiller fikk han rett etter sin 18-årsdag sin første profesjonelle kontrakt. Han debuterte i Tippeligaen den 1. september 2013 i kampen mot Vålerenga som Molde vant 4-0.
Liepnitzsee

Liepnitzsee er en innsjø i Wandlitz og Bernau bei Berlin i Brandenburg i Tyskland. Der er på 49,7 moh, og har et overflateareal på 1,17 km².
Unia Pracy

Unia Pracy («Arbeidets forbund», UP) er et sosialdemokratisk parti, til venstre for SLD. Partiet har vært splitta når det gjelder forholdet til SLD. Blant de ledende personene i UP fra første halvdel av 1990-tallet var det flere som hadde vært fengsla i kommunisttida. Ved parlamentsvalget i 2001 inngikk imidlertid partiet en avtale om fellesliste med SLD, der UP skulle ha hver tiendeplass. Dette var med på å få en del tidligere framstående partimedlemmer til å melde seg ut. Etter 2001-valget fikk UP valgt inn 16 medlemmer til Sejm på felleslista, men oppretta sin egen fraksjon. Foran parlamentsvalget i 2005 inngikk UP en avtale om å stille under lista til Socjaldemokracja Polska (SdPl), en utbrytergruppe fra SLD. Denne lista kom imidlertid ikke inn i parlamentet.
I 2006 danna UP sammen med SLD, SDPL og PD en valgallianse under navnet Lewica i Demokraci (LiD). Alliansen stilte første gang ved lokale valg og deretter ved parlamentsvalget i 2007. LiD kom da på tredjeplass, med 53 kandidater til Sejm. Uheldigvis for UP, var de det eneste av de tre partiene i alliansen som ikke fikk inn noen av sine kandidater.
Junior-NM i skiskyting 2019

Junior-NM i skiskyting 2019 blir arrangert av Orkdal IL på Knyken skisenter i Orkdal kommune fra 14. til 17. mars 2019.
Hanif Mawji

Idrettskarriere

Mawfi deltok ved Verdensmesterskapet i boccia 2006, der han kom på 4.-plass individuelt, etter at han tapte bronsefinalen 3-6 for Cho Heeseong. Året etter deltok han ved Verdenscupen i boccia 2007, der han kom på 28.-plass individuelt, og Canada kom her på 6.-plass i lagkonkurransen i klasse BC1/2.  
I 2008 deltok han ved Paralympiske sommerleker 2008 i Beijing. Individuelt ble han slått ut i gruppespillet, etter en seier og tre tap. Han kom dermed på 15.-plass. Også i lagkonkurransen ble Canada slått ut i gruppespillet, her tapte de begge sine to kamper i gruppe A. 
Ved Amerikamesterskapet i boccia 2013 (Boccia Americas Cup) fikk han bronse i klassen BC1, her slo han argentinske Mauricio Javier Ibarbure 4-1 i bronsefinalen. I lagkonkurransen deltok han på Canadas lag i BC1/BC2, sammen med Sylvain Dupuis, Tammy McLeod, Brock Richardson og Dave Richer, og disse fikk bronse. 
Han deltok igjen ved Verdensmesterskapet i boccia 2014, men ble slått ut i gruppespillet, og kom på 17.-plass. I lagkonkurransen (BC1/2) kom Canada på 7.-plass. Ved Amerikamesterskapet i boccia for lag og par 2015 deltok han i BC1/2 sammen med Keven Smith-Worthylake, der de fikk bronse. Han fikk også bronse i lagkonkurransen ved Parapanamerikanske leker 2015, der han spilte sammen med Chris Halpen, Adam Dukovich og Tammy McLeod, og han kom på 2.-plass individuelt, etter at han tapte finalen 0-8 for brasilianske Jose Carlos Chagas de Oliveira.
Trigonogya

Utseende

En liten, litt bred, blankt svart praktbille uten metallglans. Oversiden er tett og jevnt punktert. Antennene er sagtakkede og forholdsvis lange, betydelig lengre enn hode + pronotum. Pronotum og dekkvinger er noe rundede og hvelvede.

Levevis

Arten er knyttet til treet Fraxinus berlandieriana (askeslekten).

Utbredelse

Arten er bare kjent fra Texas.
Parmenomorpha

Utseende

Ganske små, brune trebukker. Antennene er kraftige og omtrent så lange som kroppen. Pronotum er tønneformet uten pigger på sidene, omtrent så bredt som dekkvingene, som er litt hvelvede uten markerte skuldre. Beina er korte og kraftige.

Levevis

Ulikt de fleste andre trebukker lever disse artene på bakken, de voksne kan ikke fly. Larvene lever underjordisk på røtter.

Utbredelse

Slekten er utbredt i Australia.
Johnsgård

Johnsgård Turistsenter er et turistsenter i Sømådalen, på østsiden av sjøen Langsjøen i Engerdal, 320 km fra Oslo, 240 km fra Trondheim, 85 km fra Røros og 120 km fra Trysil. Johnsgård har møterom, kafeteria, hytter og campingplass for både campingvogner og telt. Stedet har utleie av båter og kanoer og oppkjørte skiløyper.
Sobradinho-demningen

Sobradinho-demningen er en demning og et vannkraftverk i elven São Francisco i det østre Brasil. Ved demningen ligger byen Sobradinho. Installert kapasitet etter utbyggingen i 1979 var 1 050 MW totalt fordelt på seks turbiner. Arbeidet startet i 1973. Dette er det minste av fem store kraftverk i São Francisco-elva, og ligger i delstaten Bahia.
Reservoaret som dannes av oppdemmingen er det 12. største i verden, med 4 124 km² og 34,1 km³ vannvolum. Innsjøens lengde er 320 km, og største dybde 30 meter. Demningen er 41 meter høy, og totalt 12,5 kilometer lang. Demningen har en sluse som er 120 meter lang og 17 meter bred, med plass til å sikre betydelig godstransport videre oppover elven.
Det har vært protester mot utbyggingen, som gir en oversvømming av 4.124 km² og fører til flytting av minst 70.000 personer. I 2008 ble anlegget midlertidig okkupert av protesterende mennesker.